Pareigų pavadinimų, titulų rašymas 

Rūšiniai pareigų pavadinimai ir titulai paprastai rašomi iš mažosios raidės (ne sakinio pradžioje), pvz.:  prezidentas, ministras pirmininkas, (finansų, kultūros, sveikatos apsaugos, teisingumo, žemės ūkio) ministras, nepaprastasis ir įgaliotasis ambasadorius, generalinis prokuroras, rektorius, teisėjas, direktorius, viršininkas, senatorius, imperatorius, karalius, karalienė, kunigaikštis, kunigaikštienė, kunigaikštytė, princas, princesė, grafas, grafienė, chanas, emyras, sultonas, šachas, šeichas, kanauninkas, prelatas. 

Pagal stilistinio didžiųjų raidžių vartojimo taisyklę iš pagarbos pareigų pavadinimai ir titulai gali būti rašomi iš didžiosios raidės, pvz.: Lietuvos Respublikos Prezidentas, Lietuvos Respublikos Ministras Pirmininkas, Didžiosios Britanijos Karalienė.

Ypač laiškuose, sveikinimuose, kvietimuose, prašymuose patartina rašyti iš didžiosios raidės pareigas ar titulą nurodančius žodžius, pvz.: Gerbiamasis Profesoriau, Brangusis Mokytojau, Gerbiamasis Pirmininke, Gerbiamasis Generole, Gerbiamasis užsienio reikalų ministre / Gerbiamasis užsienio reikalų Ministre / Gerbiamasis užsienio reikalų MINISTRE / Gerbiamasis Ministre.

